Sikkerhedsberedskabet ved golfturneringen blev aktiveret torsdag aften, da en mand blev ramt i hovedet af en golfbold ved Europa Tour-golfturneringen Made In Denmark. Manden er blevet bragt til observation for hjernerystelse på Aalborg Sygehus. - Det ser ud til, at han slipper med overfladiske skrammer, men vi tager ingen chancer, når sådan noget sker, siger Kasper Sønderdal, der er sikkerhedsansvarlig ved Made In Denmark. En akutbil og en ambulancebil tog til stedet, hvor tilskueren blev ramt. - Det er vigtigt, at man er klar, hvis det er alvorligt. Sådan en golfbold kan trods alt forvolde nogen skade, siger Kasper Sønderdal. Det var Julien Quesne, der fejlagtigt sendte golfbolden afsted mod tilskuerne ved hul 14.
En tilskuer ved Europa Tour-golfturneringen måtte torsdag aften til observation for hjernerystelse efter at være blevet ramt i hovedet af en golfbold.